Коми Республикаын том войтырлысь олöмö бура пöртöм проектъяссö зэв вылö донъялiсны ЮНЭСКО Эстония юкöнöн котыртöм «Fenno-Ugria Tribes: unity of Russia and EU» Евросоюзлöн войтыркостса семинарын участвуйтысьяс.

Котыртысьяс да участвуйтысьяс вылö донъялiсны «Ми» коми том войтырлысь проектъяс («Коми календар») да РФ Рытыв-Войвыв регионын Коми Республикаöс Петкöдланiнлысь да «Неватас» Санкт-Петербургса коми землячестволысь öтувъя проект (Коми Республикаса Юралысьлöн стипендиатъяслöн да Санкт-Петербургын да Ленинград обласьтын олысь войтыркостса конкурсын лауреатъяслöн «Связь времён» концерт»).

Велöдчан семинарыс мунiс сора тöлысся 21 лунсянь 27 лунöдз Ленинград обласьтса Коробицыно посёлокын «Молодёжь в движении» Европейскöй союзлöн уджтас серти. Мероприятиеын участвуйтiсны Эстонияса, Венгрияса, Финляндияса, Украинаса, Латвияса да Россияса том войтырлöн общественнöй котыръясöс петкöдлысьяс.

Удж дырйи участникъяс висьталiсны асланыс регионъяслöн культура традицияяс йылысь, вежласисны организацияяслöн удж опытöн, тöдмасисны «Viipuri keskus» общественнöй котырлöн уджкöд (Выборг кар, Ленинград обласьт), ветлiсны РФ Рытыв-Войвыв регионын Коми Республикаöс Петкöдланiнö, кöнi тöдмасисны Коми Республикаса государственнöй органлöн могъясöн да уджöн да аддзысьлiсны Санкт-Петербургса коми диаспораö пырысьяскöд.

Проект кывкöрталiгöн семинарын участвуйтысьяс пасйисны, мый татшöм артмöм йитöдъясыс зэв тöдчанаöсь да сёрнитчисны водзö ёртасьны. Россияса общественнöй организацияясöс петкöдлысьяслы вöзйисны участвуйтны 2010-2011 воясын татшöм жö проектъясын Венгрияын, Латвияын, Эстонияын да Украинаын.